CELEX: 62021CN0379
Language: fi
Date: 2021-06-17 00:00:00
Title: Asia C-379/21: Ennakkoratkaisupyyntö, jonka Sofiyski rayonen sad (Bulgaria) on esittänyt 17.6.2021 – TBI Bank EAD

13.9.2021   
            
            
               FI
            
            
               Euroopan unionin virallinen lehti
            
            
               C 368/6
            
         
      Ennakkoratkaisupyyntö, jonka Sofiyski rayonen sad (Bulgaria) on esittänyt 17.6.2021 – TBI Bank EAD
      (Asia C-379/21)
      (2021/C 368/04)
      Oikeudenkäyntikieli: bulgaria
      
         Ennakkoratkaisua pyytänyt tuomioistuin
      
      Sofiyski rayonen sad
      
         Pääasian asianosaiset
      
      
         Hakija: TBI Bank EAD
      
         Ennakkoratkaisukysymykset
      
      
                  1)
               
               
                  Onko direktiivin 93/13/ETY (1) 6 artiklan 1 kohtaa tulkittava siten, että kansallisen tuomioistuimen on menettelyssä, johon velallinen ei osallistu ennen kuin tuomioistuin määrää saatavan välittömästi maksettavaksi, viran puolesta tutkittava sopimusehdon kohtuuttomuus ja jätettävä ehto soveltamatta, jos se vain epäilee sitä kohtuuttomaksi?
               
            
                  2)
               
               
                  Jos ensimmäiseen kysymykseen vastataan myöntävästi: Onko kansallisen tuomioistuimen kokonaan kieltäydyttävä antamasta tuomioistuinratkaisua, jolla velallinen velvoitetaan suorittamaan saatava välittömästi, kun vain osa vaatimuksesta perustuu todennäköisesti kohtuuttomaan sopimusehtoon, joka osaltaan vaikuttaa vaatimuksen mukaisen saatavan suuruuteen, myös tapauksissa, joissa menettelyssä, johon velallinen ei osallistu ennen kuin tuomioistuin määrää saatavan välittömästi maksettavaksi, ei voida määritellä vaatimusten sellaisten eri osatekijöiden tarkkaa määrää, jotka perustuvat sopimusehtoihin, joita ei epäillä kohtuuttomiksi?
               
            
                  3)
               
               
                  Jos ensimmäiseen kysymykseen vastataan myöntävästi ja toiseen kysymykseen vastataan kieltävästi: Onko kansallisen tuomioistuimen kieltäydyttävä antamasta tuomioistuinratkaisua, jolla velallinen velvoitetaan suorittamaan saatava, sen vaatimuksen osan osalta, joka perustuu kohtuuttomaan sopimusehtoon?
               
            
                  4)
               
               
                  Jos kolmanteen kysymykseen vastataan myöntävästi: Onko kansallisen tuomioistuimen otettava viran puolesta huomioon – ja jos kyllä, millaisin edellytyksin sen on otettava viran puolesta huomioon – sopimusehdon kohtuuttomuuden seuraukset, kun sillä on tiedot ehtoon perustuvasta maksusta, esimerkiksi siten, että kyseinen tuomioistuin kuittaa kyseisellä maksulla muita kyseisen sopimuksen mukaisia maksamattomia velkoja, kuten kansallisessa lainsäädännössä säädetään samankaltaisissa tilanteissa?
               
            
                  5)
               
               
                  Jos toiseen, kolmanteen ja neljänteen kysymykseen vastataan myöntävästi: Onko kansallisen tuomioistuimen noudatettava asiaa ylempänä tuomioistuimena käsitelleen tuomioistuimen ohjeita, jotka kansallisen lainsäädännön mukaan sitovat tuomioistuinvalvonnan kohteena ollutta tuomioistuinta, jos niissä ei oteta huomioon kuluttajasopimuksen sopimusehdon kohtuuttomuuden seurauksia
               
            
         (1)  Kuluttajasopimusten kohtuuttomista ehdoista 5.4.1993 annettu neuvoston direktiivi 93/13/ETY (EYVL 1993, L 95, s. 29).